Els “Herois de Natividad” col·laboren amb la Protectora d’Animals de Burjassot
2025-07-24

Es fan dir “herois” ja que reben aqueixa condició les persones que són capaces de realitzar abnegades accions en benefici d’una causa noble o de dedicar el seu temps a ajudar els altres, sense demanar res a canvi. Però ells no són superherois de ficció, sinó joves de Burjassot, de carn i os que, al costat dels seus professors, dediquen part del seu temps d’oci a accions de voluntariat que reporten un benefici per a la comunitat on habiten.

Aquests herois i heroïnes són els alumnes del Col·legi Natividad de Nostra Senyora de Burjassot els qui, des de fa ja tres anys, formen part del projecte HDN, “Herois de Natividad”, una iniciativa que va nàixer en el centre educatiu en el curs 2015-2016, responent a la inquietud del professorat sobre fer veure a l’alumnat d’ESO que hi ha maneres productives d’utilitzar el temps d’oci, més enllà de satisfer les pròpies necessitats i que, entre elles, està l’ajuda voluntària a diferents causes.

Així, al llarg d’aquest temps, l’alumnat d’ESO del Col·legi Natividad, juntament amb els seus professors, s’han embarcat i participat en diferents projectes de voluntariat com, per exemple, “Petits mestres”, dedicat a col·laborar en classes de repàs amb alumnes de menor edat; “Els nostres majors”, amb visites a la Llar Sequera per a dedicar una estona a les persones majors que allí resideixen o el “Economat”, en el qual alumnes col·laboren amb Càritas per a ajudar en tasques de descàrrega, magatzematge i distribució d’aliments a famílies més necessitades, entre altres iniciatives.

Però un dels projectes de voluntariat que ha irromput amb més força, durant aquest curs 2018-2019, és la col·laboració que s’ha establit entre els HDN de Natividad i la Societat Protectora d’Animals de Burjassot (SPAB). En el projecte, uns cinquanta alumnes i alumnes del centre tenen programades quatre visites a diferents activitats organitzades des de l’SPAB, per a conéixer i aprendre les labors que exerceixen els voluntaris i voluntàries de l’associació animalista. De fet, recentment, els HDN de Natividad han visitat les colònies felines que habiten, tant a l’entorn de la Granja com al Parc del Mirador. Allí, les persones que s’encarreguen de la supervisió d’aquestes colònies, els han mostrat com es coordinen les tasques d’alimentació d’aquests felins, així com també els processos d’esterilització. Dins de les col·laboracions, els alumnesassociats al voluntariat en l’SPAB també han dedicat part del seu temps a fabricar joguets per a gossos i gats i a passejar, juntament amb voluntaris de l’SPAB, a gossos que la Protectora té a la seua cura i que estan a l’espera d’adopció.

Tant des de l’SPAB com des de la regidoria de Benestar Animal de l’Ajuntament de Burjassot, aplaudeixen aquesta iniciativa de voluntariat del centre educatiu. La regidora Educació, i també de Benestar Animal, Olga Camps, ha volgut destacar que “sembrar la llavor en l’alumnat d’interessar-se per ajudar els altres és una tasca importantíssima dels docents, igual d’important o més que ensenyar una assignatura. Perquè els jovencíssims HDN de hui, tant els que col·laboren amb la Protectora com amb altres projectes, seran en el futur pròxim ciutadans sensibilitzats i compromesos amb la societat, que no dubtaran a posar-se a la feina quan una causa social ho requerisca. La societat necessita milions de persones compromeses i projectes com l’HDN són un començament immillorable”.